ທູດສັນຕິພາບ ສປຊ​ ​ພົບ​ປະ​ກັບ​ ປະທານາທິບໍດີຊີເຣຍ
ທ່ານ Lakdar Brahimi ​ໄດ້​ພົບ​ປະ​ກັບ​ທ່ານ Bashar al-Assad ໃນ​ວັນ​ຈັນ​ມື້​ນີ້ ​ເພື່ອ​ສົນທະນາ​ ຊອກ​ຫາ​ທາງຢຸດຕິ ສົງຄາມ​ກາງ​ເມືອງ ໃນຊີເຣຍ.
ທູດສັນຕິພາບນາໆຊາດ ທ່ານ Lakdar Brahimi ໄດ້ພົບ ປະກັບປະທານາທິບໍດີຊີເຣຍ ທ່ານ Bashar al-Assad ຢູ່ນະຄອນຫລວງດາມັສກັສ ໃນວັນຈັນມື້ນີ້ ເພື່ອສົນທະນາ ຊອກຫາທາງຢຸດຕິ ສົງຄາມກາງເມືອງ ທີ່ດໍາເນີນມາໄດ້ 21 ເດືອນແລ້ວນັ້ນ ທູດພິເສດຂອງສະຫະປະຊາຊາດແລະສັນນິບາດອາຫຣັບ |ໄດ້ໄປເຖິງນະຄອນຫລວງ ຊີເຣຍ ລຸນຫລັງທີ່ໄດ້ຂັບລົດອອກ ຈາກເລບານອນໄປ ໃນວັນອາທິດວານນີ້ ມື້ດຽວກັນກັບທີ່ ພວກນັກເຄື່ອນໄຫວຊີເຣຍເວົ້າວ່າການໂຈມຕີທາງອາກາດ ບັ້ນນຶ່ງຂອງຝ່າຍລັດຖະບານ ໃສ່ຮ້ານເຂົ້າໜົມແຫ່ງນຶ່ງ ໄດ້ ເຮັດໃຫ້ 60 ຄົນເສຍຊີວິດ ການໂຈມຕີດັ່ງກ່າວໄດ້ເກີດຂຶ້ນຢູ່ໃນເມືອງ Halfaya ໃນແຂວງ Hama ຊຶ່ງເປັນເຂດທີ່ ຖືກຄວບຄຸມໂດຍພວກກະບົດ ຖ້າຫາກໄດ້ຮັບການຢືນຢັນ ການໂຈມຕີຄັ້ງນີ້ແມ່ນຈະເປັນ ການໂຈມຕີບັ້ນດຽວ ທີ່ມີຄົນຕາຍຫລາຍທີ່ສຸດ ໃນການຂັດແຍ້ງທີ່ສືບຕໍ່ມາເປັນເວລາ 21 ເດືອນ ຄາດວ່າຈໍານວນຄົນເສຍຊີວິດຈະເພີ້ມຂຶ້ນ ເພາະວ່າບາງຄົນ ໃນຈໍານວນ 50 ຄົນ ທີ່ໄດ້ຮັບບາດເຈັບນັ້ນ ມີອາການສາຫັດ ບໍ່ເປັນທີ່ແຈ້ງຂາວວ່າ ບ່ອນທີ່ຖືກລະເບີດຖິ້ມໃສ່ ຊຶ່ງເປັນຕຶກຊັ້ນດຽວນັ້ນ ແມ່ນເປັນຮ້ານ ເຮັດເຂົ້າໜົມຂາຍແທ້ຫລືບໍ່ ແຕ່ວ່າວີດິໂອທີ່ຖືກນໍາອອກເຜີຍແຜ່ທາງອິນເຕີແນັດນັ້ນ ສະແດງໃຫ້ເຫັນ ພາບພວກຜູ້ຊາຍທໍາງານຢ່າງຟ້າວຟັ່ງ ເພື່ອຊ່ວຍຜູ້ຄົນ ລວມທັງຢ່າງ ໜ້ອຍຜູ້ຍິງຄົນນຶ່ງ ອອກມາຈາກຊາກຫັກພັງ ສົບທີ່ອາບດ້ວຍເລືອດນອນເດຍລະດາດ ຢາຍ ຢູ່ບໍລິເວນບ່ອນເກີດເຫດ ແລະຖະໜົນ ພວກນັກເຄື່ອນໄຫວຍັງລາຍງານອີກວ່າ ມີການໂຈມຕີທາງອາກາດຂອງຝ່າຍລັດຖະບານ ຢູ່ໃນແຂວງ Aleppo ແລະຢູ່ຊານເມືອງທາງພາກຕາເວັນອອກຂອງນະຄອນຫລວງ Damascus ໃນຂະນະທີ່ພວກທະຫານທີ່ຈົງຮັກພັກດີຕໍ່ທ່ານ Bashar al-Assad ພະ ຍາຍາມທີ່ຈະຂັບໄລ່ ພວກກະບົດໃຫ້ໜີຈາກບ່ອນນັ່ງກໍາອໍານາດຂອງທ່ານ